
Petronius - De weduwe van Ephese (Satyricon, 111-112)
Matrona quaedam Ephesi 
tam notae erat pudicitiae, 
ut vicinarum quoque gentium feminas 
ad spectaculum sui evocaret. 
Haec ergo 
cum virum extulisset, 
non contenta vulgari more 
funus passis prosequi crinibus 
aut nudatum pectus 
in conspectu frequentiae 
plangere, 
in conditorium etiam prosecuta est 
defunctum, 
positumque in hypogaeo 
Graeco more 
corpus custodire ac flere 
totis noctibus diebusque 
coepit. 
Sic afflictantem se 
ac mortem inedia persequentem 
non parentes potuerunt abducere, 
non propinqui; 
magistratus ultimo repulsi abierunt, 
complorataque singularis exempli femina 
ab omnibus 
quintum iam diem sine alimento trahebat. 
Assidebat aegrae fidissima ancilla, 
simulque et lacrimas commodabat lugenti 
et, 
quotienscumque defecerat 
positum in monumento lumen, 
renovabat. 
Una igitur in tota civitate fabula erat: 
solum illud affulsisse 
verum pudicitiae amorisque exemplum 
omnis ordinis homines confitebantur, 
cum interim imperator provinciae 
latrones iussit crucibus affigi 
secundum illam casulam, 
in qua recens cadaver matrona deflebat.
Proxima ergo nocte, 
cum miles, 
qui cruces asservabat, 
ne quis ad sepulturam corpus detraheret, 
notasset sibi lumen 
inter monumenta clarius fulgens 
et gemitum lugentis audisset, 
vitio gentis humanae concupiit scire, 
quis aut quid faceret. 
Descendit igitur in conditorium, 
visaque pulcherrima muliere primo, 
quasi quodam monstro 
infernisque imaginibus turbatus, 
substitit. 
Deinde 
ut 
et corpus iacentis conspexit 
et lacrimas 
consideravit faciemque unguibus sectam, 
ratus scilicet 
id quod erat, 
desiderium extincti non posse feminam pati, 
attulit in monumentum cenulam suam, 
coepitque hortari lugentem, 
ne perseveraret in dolore supervacuo 
ac nihil profuturo gemitu pectus diduceret: 
omnium eumdem esse exitum 
et idem domicilium, 
et cetera, 
quibus exulceratae mentes 
ad sanitatem revocantur.
At illa 
ignota consolatione percussa 
laceravit vehementius pectus  
ruptosque crines 
super corpus iacentis imposuit. 
Non recessit tamen miles, 
sed eadem exhortatione 
temptavit dare mulierculae cibum, 
donec ancilla 
vini odore corrupta 
primum 
ipsa porrexit 
ad humanitatem invitantis 
victam manum, 
deinde 
refecta potione et cibo 
expugnare dominae pertinaciam coepit 
et inquit: 'Quid proderit, hoc tibi, 
si soluta inedia fueris, 
si te vivam sepelieris, 
si 
antequam fata poscant,
indemnatum spiritum effuderis? 

“Id cinerem aut manes credis sentire sepultos?”
Vis tu reviviscere?
Vis 
discusso muliebri errore,
quamdiu licuerit, 
lucis commodis frui? 
Ipsum te iacentis corpus admonere debet 
ut vivas.' 
Nemo invitus audit, 
cum cogitur aut cibum sumere aut vivere. 
Itaque mulier 
aliquot dierum abstinentia sicca 
passa est 
frangi pertinaciam suam, 
nec minus avide replevit se cibo 
quam ancilla, 
quae prior victa est.
Ceterum scitis 
quid plerumque soleat temptare humanam satietatem. 
Quibus blanditiis impetraverat miles 
ut matrona vellet vivere, 
isdem etiam pudicitiam eius aggressus est. 
Nec deformis aut infacundus 
iuvenis castae videbatur, 
conciliante gratiam ancilla 
ac subinde dicente:
'... Placitone etiam pugnabis amori? 
Nec venit in mentem, quorum consederis arvis?'
Quid diutius moror? 
Ne hanc quidem partem corporis 
mulier abstinuit, 
victorque miles utrumque persuasit.
Iacuerunt ergo una, 
non tantum illa nocte 
qua nuptias fecerunt, 
sed postero etiam ac tertio die, 
praeclusis videlicet conditorii foribus, 
ut
quisquis ex notis ignotisque 
ad monumentum venisset, 
putaret expirasse 
super corpus viri 
pudicissimam uxorem. 
Ceterum delectatus miles 
et forma mulieris et secreto, 
quidquid boni per facultates poterat 
coemebat 
et prima statim nocte 
in monumentum ferebat. 
Itaque unius cruciarii parentes 
ut viderunt laxatam custodiam, 
detraxere nocte pendentem 
supremoque mandaverunt officio. 
At miles 
circumscriptus dum desidet, 
ut postero die vidit 
unam sine cadavere crucem, 
veritus supplicium, 
mulieri 
quid accidisset 
exponit: 
nec se expectaturum 
iudicis sententiam, 
sed gladio 
ius dicturum 
ignaviae suae. 
Commodaret ergo illa perituro locum 
et fatale conditorium 
familiari ac viro 
faceret. 
Mulier 
non minus misericors quam pudica 
inquit 'Ne istud dii sinant, 
ut eodem tempore 
duorum mihi carissimorum hominum 
duo funera spectem. 
Malo mortuum impendere 
quam vivum occidere.' 
Secundum hanc orationem iubet 
ex arca corpus mariti sui tolli 
atque 
illi quae vacabat cruci 
affigi. 
Usus est miles 
ingenio prudentissimae feminae, 
posteroque die populus miratus est 
qua ratione 
mortuus isset in crucem.

